Saksōnijo (miym. "Sachsen", g-sorb. "Sakska"), ôficjalniy Swobodny Krej Saksōnijo (miym. "Freistaat Sachsen", g-sorb. "Swobodny stat Sakska") – land we wschodnij tajli Miymcōw. Je to dziyśōnty land podle srogości (18 413 km²) a szōsty podle wielości ludzi (4,3 milijōna). Stolicōm Saksōnije je Drezdyn, nale nojwiynkszym miastym – Lajpcik. Je to land dwōch nacyji – Miymcōw a Sorbōw. Gyszichta kreju napoczyno sie we roku 966, kej Otto I Wielgi na podbityj ziymii Słowianōw utworził Majzyńsko Marchijo. Uod 1089 regiyrowali ńōm Wettyny, a we 1423 roku sie stała tajlōm Saksōnije (kera na poczōntku ôbyjmowała dzisiyjszo Dolno Saksōnijo i Westfalijo). Ze czasym strzodek kreju sie przesunył na połednie a Drezdyn sie stoł jego stolicōm. Saksōnijo bōła samostanowiōny elektorat aż do roku 1871 (skuplowaniy Miymcōw).